Patuhi PKP kekalkan Lawas sebagai zon hijau
LAWAS: Pematuhan kepada arahan Perintah Kawalan Pergerakan (PKP) dan
disiplin penduduk telah mengekalkan Daerah Lawas kekal sebagai zon hijau sejak
18 April lalu. Timbalan Ketua Menteri Datuk Amar Awang Tengah Ali Hasan menjelaskan Daerah
Limbang baru-baru ini bertukar kepada zon kuning berikutan kes import daripada
negara jiran Brunei. Bagaimanapun keseluruhan kes Covid-19 di Bahagian Limbang adalah terkawal. Beliau yang juga Ahli Dewan Undangan Negeri (ADUN) Bukit Sari sewaktu
mempengerusikan mesyuarat Jawatan kuasa Pengurusan Bencana Daerah Lawas semalam
memberitahu setakat ini PUI bagi Bahagian Limbang ialah seramai 150 orang dan
PUS pula seramai 610 orang secara kumulatif. Menyentuh kebenaran pelajar Sarawak untuk balik ke kampung halaman termasuk
di Bahagian Limbang,  Awang Tengah mahu
agar pusat pemantauan untuk Daerah Lawas ditambah bagi meletakkan pelajar ini
di pusat kuarantin. Ini sejajar dengan prosedur operasi standard (SOP) Kementerian Kesihatan
Malaysia bagi membendung sebarang penyebaran wabak Covid-19 ini. Oleh itu, beliau terus menyeru agar seluruh anggota masyarakat membudayakan
amalan meningkatkan kebersihan diri, penjarakan sosial dan menjalani kuarantin
sebagai norma baharu. Ini adalah cara paling berkesan dalam membendung penularan wabak atau
sebarang penyakit yang merbahaya. “Kita bersama-sama membantu diri sendiri, masyarakat dan semuanya
melalui amalan kebersihan diri, penjarakan sosial dan kuarantin ini,”
katanya. Turut hadir Timbalan Menteri Pembangunan Luar Bandar Malaysia Dato Henry
Sum Agong, Menteri Muda di Jabatan Ketua Menteri (Pembangunan Usahawan
Bumiputera) dan Menteri Muda Perancangan Sumber Datuk Haji Mohd Naroden bin
Majais, ADUN Batu Danau Paulus Palu Gumbang, Residen Bahagian Limbang Ir Ahmad
Denney Ahmad Fauzi, Pegawai Daerah Lawas Ladin Atok dan ketua-ketua jabatan
daripada agensi barisan hadapan Covid-19. 
See author's posts
